b'\n_START_ARTICLE_\nUnited Media\n_START_PARAGRAPH_\nUnited Media oli yhdysvaltalainen E. W. Scripps Companyn omistama syndikaatti, joka levitti sis\xc3\xa4lt\xc3\xb6\xc3\xa4 sanomalehtiin. Sen tunnetuin osa oli United Feature Syndicate eli United Features, joka oli yksi johtavia sarjakuvasyndikaatteja._NEWLINE_Yhti\xc3\xb6n toiminta k\xc3\xa4ynnistyi 1900-luvun alussa ja se myi sis\xc3\xa4lt\xc3\xb6\xc3\xa4 alkujaan vain Scripps-yhtym\xc3\xa4n lehdille, mutta alkoi pian myyd\xc3\xa4 sit\xc3\xa4 my\xc3\xb6s ulkopuolisille. United Features levitti monia tunnettuja sarjakuvia, kuten Tenavat, Karvinen, Ulla, Dilbert, Ferd\xe2\x80\x99nand, Helmi\xc3\xa4 sioille, Marmaduke, Aidan takaa ja Vastakarvaan. United Features myi vuonna 2010 er\xc3\xa4iden menestyneimpien sarjojensa, mukaan lukien Tenavien oikeudet Iconix Brand Groupille. Vuonna 2011 kaikkien United Median sis\xc3\xa4lt\xc3\xb6jen ja 150 sarjakuvan levitys myytiin kilpailevalle Universal Uclick -syndikaatille. Kauppa astui voimaan 1. kes\xc3\xa4kuuta 2011, jolloin yhti\xc3\xb6n toiminta p\xc3\xa4\xc3\xa4ttyi.'